Gantebeensmillen

D'Gantebeensmillen ass e Lieu-dit an eng fréier Millen an der Gemeng Hesper an et war fréier eng vu fënnef Waassermillen déi am Uelzechtdall an der Ëmgéigend vun Hamm funktionéiert hunn. De Kayak Club Olympia Hamm, deen 1936 gegrënnt gouf an zënter 1997 de Kayak Club Hesper ass, huet säi Bootshaus op der Gantebeensmillen. Geschicht Millebetrib Déi wirtschaftlech Bedeitung vun de Mille laanscht d'Uelzecht bestoung virun allem doran, datt s'an der virindustrieller Zäit déi eenzeg Energieproduzente waren. Do gouf Waasserkraaft a mechanesch Energie ëmgewandelt. Ronderëm d'Millen huet d'industriell Revolutioun am 19. Joerhonnert ugefaangen. Nach ier den neien Thomas-Procedé zu Lëtzebuerg bekannt gouf - mat deem een aus phosphorhaltegem Minett Stol gewanne kann - hat an der Géigend vun Hamm d'industriell Produktioun schonn ugefaangen d'Agrarproduktioun lues a lues ofzeléisen. D'Gantebeensmillen war eng vu 5 Millen am Uelzechtdall a geet wuel bis an d'Joer 1786 zeréck a war fréier ënner dem Numm „Mille beim Tuerbelsfiels“ bekannt. Et war eng Schläifmille mat 2 Gebaier, déi am Joer 1821 dem Peter Gantenbein gehéiert huet. 1823 krut hien d'Autorisatioun fir d'Platinerei an eng Mielmillen ëmzebauen. 1872 ass d'Millen dunn un d'Duchfabrik vun e Bridder Godchaux verkaf ginn. Fräizäitaktivitéiten 1934 huet d'Famill C. Kremer-Legros op der Gantebeensmillen um lénksen Uwänner eng oppe Schwämm an eng Wiertschaft opgemaach. 1945 war dunn d'Ouverture vun der Hostellerie Gantenbeinsmühle vum Jules Rolling. De Succès vun der Schwämm mat hirem Café huet bis Ufank vun den 1960er Jore gedauert; duerno ass et méi roueg ginn a schlussendlech gouf zougemaach. An den 1970er Jore koum en neie Proprietär deen de Schwammbaseng renovéiert, e Bar op der Terrass an e Café-Restaurant nei opgemaach huet. D'Schwämm an de Restaurant sinn ...[Wéini?] fir zerguttst zougemaach ginn, an zënterhier stinn d'Gebaier eidel a verfalen. Vun 2006 bis 2021 huet den Immeubel dem Kindy Fritsch gehéiert, ier en dunn an de Besëtz vun der Greenfinch Capital Management (GCM) koum, duerch déi de Kindy Fritsch awer bis 2024 weiderhin d'Gestioun iwwerholl huet. Méi spéit sinn d'Parzelleun d'Gesellschaft PropCo 1 gaangen, déi Mëtt Dezember 2021 gegrënnt gouf. Den eenzege Gesellschafter ass d'Firma Greenfich Capital Management. Béid Firmaen si mëttlerweil a Faillite. Aus engem Projet vun engem Wellnesshotel, deen 2012 opkoum, gradewéi virdrun deene vun enger Diskothéik oder engem Club-Restaurant, ass näischt ginn. Den 31. Mee 2017 huet et am fréiere Restaurant gebrannt. Am Summer 2021 gouf op der Gantebeensmille fir e puer Méint e Pop-up Open-air-Club mam Numm “The River” installéiert. De 26. Januar 2024 huet et an enger Veranda um Terrain vun der Mille gebrannt. Den Immeubel war ëm 2025/26 an der Vente. D'Stad Lëtzebuerg war drun interesséiert fir en ze kafen, et konnt awer keen Arrangement fonnt ginn. Kuckt och Duchindustrie zu Lëtzebuerg Déi aner Mille ronderëm Hamm: Follmillen, Schläifmillen, Bouneweger Millen, Polvermillen. Literatur Erpelding, Émile, 1988. Die Mühlen des Luxemburger Landes. 2. Aufl. 800 S. Christnach: E. Borschette; Luxembourg: Impr. Saint-Paul, Luxemburg. Um Spaweck “Gantebeensmillen”: Schandfleck in der Alzettetal-Idylle op tageblatt.lu de 26. Abrëll 2017, fir d'lescht gekuckt de 5. August 2018 RTL weist Iech, wéi d'Schwämm an der Gantebeensmillen elo ausgesäit! op rtl.lu den 23. Mäerz 2019, fir d'lescht gekuckt den 23. Mäerz 2019 Referenzen an Notten